
R E F E R A T   D E   A P R O B A R E
[bookmark: _Hlk150854344]privind aprobarea Devizului General actualizat pentru obiectivul de investiții „MODERNIZARE ȘI EXTINDERE ILUMINAT PUBLIC ÎN MUNICIPIUL BRAD”, aprobat prin Hotărârea Consiliului Local nr. 114/2020 




Conform art. 10 alin. (4) lit. c) din Hotărârea Guvernului nr. 907/2016 privind etapele de elaborare și conținutul cadru al documentațiilor tehnico-economice aferente obiectivelor/proiectelor de investiții finanțate din fonduri publice, devizul general întocmit la faza de proiectare, studiu de fezabilitate în cazul obiectivului nou/mixt de investiții și respectiv la faza de documentație de avizare a lucrărilor de intervenție în cazul intervenției la construcția existentă, se actualizează prin grija beneficiarului după finalizarea procedurilor de achiziție publică și ori de câte ori este necesar, rezultând valoarea finală a obiectivului de investiții.
Prin Hotărârea Consiliului Local al Municipiului Brad nr. 114 din 21.08.2020 privind aprobarea Documentației Tehnico – Economice (faza SF), actualizată și a indicatorilor tehnico-economici actualizați pentru obiectivul de investiții “Modernizare și extindere sistem de iluminat public în Municipiul Brad”, valoarea totală a Devizului General a fost de 10.209.259,65 lei cu TVA, respectiv 8.594.245,18 lei fără TVA, din care C+M 2.638.869,78 lei cu TVA, respectiv 2.217.537,63 lei fără TVA.
După începerea lucrărilor s-a constatat că soluțiile tehnice detaliate în documentația tehnică, trebuie adaptate la situația reală din teren și pentru aceasta sunt necesare următoarele:
- Raportat la faptul că extinderea Sistemului de Iluminat Public (SIP) prevăzută în obiectivul de investiție pe Strada Arsenie Boca și trecerile de pietoni inteligente de pe Străzile Vânătorilor și Libertății se vor alimenta din rețeaua de iluminat existentă, executantul se află în imposibilitatea alimentării acestora de la cel mai apropiat stâlp de iluminat public. Intrucât executarea lucrărilor de traversare a părții carosabile prin săpătură deschisă ar deteriora străzi recent modernizate prin asfaltare, lucrarea fiind în garanție, alimentarea noilor sisteme de iluminat public se va realiza prin foraj dirijat.
- Astfel se va realiza alimentarea sistemului de iluminat public prin subtraversarea cu foraj dirijat a părții carosabile de pe strada Arsenie Boca în lungime de 27 m, pe strada Vânătorilor în lungime de 25 m și pe strada Libertății în lungime de 29 m.
- Prin urmare se va suplimenta cantitatea subtraversării prin foraj dirijat și a lungimii de cablu de tip ACYABY 4x25 mmp cu 65 m.

Considerând justificată realizarea acestor lucrări și ținând cont de  nota de lucrări suplimentare în valoare de 20.370,28 lei cu TVA, respectiv 17.117,88 lei fără TVA, necesare în vederea finalizării lucrărilor la obiectivul de investiții „MODERNIZARE ȘI EXTINDERE ILUMINAT PUBLIC ÎN MUNICIPIUL BRAD”, se impune reactualizarea Devizului General, Capitolul 4 Cheltuieli pentru investiția de bază a cărui valoare se modifică cu 20.370,28 lei cu TVA, respectiv 17.117,88 lei fără TVA, și devine 8,512,619.83 fără TVA respectiv  10,112,252.58 cu TVA din care C+M 2,613,451.71 lei cu TVA, respectiv  2,196,177.91 lei fără TVA.
	  În contextul celor de mai sus am inițiat prezentul  proiect de hotărâre prin care am propus aprobarea Devizului General reactualizat pentru obiectivul de investiții „MODERNIZARE ȘI EXTINDERE ILUMINAT PUBLIC ÎN MUNICIPIUL BRAD”, aprobat prin Hotărârea Consiliului Local nr. 114 din 21.08.2020 și îl supun spre dezbatere și aprobare plenului Consiliului Local al Municipiului Brad în forma prezentată.     
	  Invoc în susţinerea propunerii mele prevederile art. 44 alin. (1) din Legea nr. 273/2006 privind finanţele publice locale, cu modificările și completările ulterioare, ale H.G. nr. 907/2016 privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice, cu modificările și completările ulterioare, ale art. 129 alin. (2) lit. d), alin. (4) lit. d) din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. (4) din Legea nr. 554/2004 a contenciosului administrativ, actualizată.

